
Efficient incremental verification strategies for transition systems

Az elmúlt évtizedekben az emberiség által használt hardver- és szoftverrendszerek száma és összetettsége meredeken emelkedett. Az ilyen, nagy komplexitású rendszerekbe és a bennük taláható komponensekbe a tervezés és fejlesztés során könnyen kerülhetnek különféle hibák. Az olyan rendszereket, ahol ezek a hibák akár súlyos következményekkel is járhatnak, biztonságkritikus rendszereknek nevezzük. Biztonságkritikus rendszerek gyakoriak többek közt a vasútipar, a járműipar, a bankszektor vagy akár az energiaipar területén is. Ezekben az iparágakban a legkisebb hiba is emberéletek elvesztését, vagy dollármilliárdokban mérhető károkat okozhat, emiatt fontos, hogy a fejlesztési folyamat során mindent megtegyünk a hibák felderítése és elkerülése érdekében.
Formális verifikáció alkalmazása lehetővé teszi, hogy biztonságkritikus rendszerek helyességéről matematikai módszerekkel érveljünk már a fejlesztés korai fázisai során is. A formális verifikáció egyik módja a modellellenőrzés, amely képes egy rendszer összes lehetséges viselkedését kimerítően felderítve a rendszer hibamentességét bizonyítani, illetve a hibákat megtalálni. Ez egy nagyon számításigényes feladat, mert a vizsgált rendszer változói számának növekedésével a lehetséges állapotainak száma exponenciális mértékben növekedhet. A modellellenőrző algoritmusok hatékonyságának javítása fontos a rendszerek helyességének biztosítása érdekében.
A beágyazott rendszerek formális verifikációjának területén az utolsó nagy előrelépést az IC3 algoritmus kidolgozása jelentette, mely a rendszer helyességének ellenőrzését inkrementálisan, számos egyszerű logikai lemma indukciós bizonyításán keresztül végzi. Az IC3 egy korszerű modellellenőrző algoritmus, mely kritikus hardverek és szoftverek alacsony szintű, bitprecíz verifikációjára képes.
Dolgozatomban bemutatok általam kidolgozott új verifikációs stratégiákat és algoritmikus optimalizációkat, melyekkel az IC3 algoritmus még több hardver- és szoftvermodell ellenőrzésére válik alkalmassá. Az általam kidolgozott verifikációs keretrendszer konfigurációs opciói lehetővé teszik, hogy szakértők az IC3 algoritmust a saját területük problémáihoz finomhangolják. A kidolgozott algoritmusokat és optimalizációkat a nyílt forráskódú Theta keretrendszerben implementáltam és valódi ipari példákon értékeltem ki egy részletes mérési kampány során.



